UNIQ ออกหุ้นกู้ 2 ชุด ชูดอกเบี้ย 4.95% ขายรายย่อย 17-19 ม.ค.66
UNIQ เตรียมเสนอขายหุ้นกู้ 2 ชุด อายุ 1 ปี 7 เดือน และ 3 ปี 6 เดือน ชูดอกเบี้ย 3.7-4.95% ขายนักลงทุนทั่วไป 17-19 ม.ค.66
UNIQ เตรียมเสนอขายหุ้นกู้ 2 ชุด อายุ 1 ปี 7 เดือน และ 3 ปี 6 เดือน ชูดอกเบี้ย 3.7-4.95% ขายนักลงทุนทั่วไป 17-19 ม.ค.66
19 ธ.ค. 2565

บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ เปิดเผยว่า เตรียมเสนอขายหุ้นกู้ 2 รุ่น อายุ 1  ปี 7 เดือน อัตราดอกเบี้ยระหว่าง 3.70-3.85% ต่อปี และหุ้นกู้อายุ 3 ปี 6 เดือน อัตราดอกเบี้ยระหว่าง 4.80-4.95% ต่อปี คาดเสนอขายแก่ผู้ลงทุนทั่วไประหว่างวันที่  17-19 ม.ค.66 ผ่านธนาคารกรุงไทย และธนาคารซีไอเอ็มบี ไทย โดยบริษัทได้รับการจัดอันดับความน่าเชื่อถือจากทริสเรทติ้ง ที่ระดับ BBB แนวโน้ม “คงที่” ขณะที่หุ้นกู้มีอันดับความน่าเชื่อถือในกลุ่ม “ระดับลงทุน” หรือ  Investment Grade ที่ BBB-
นายเติมพงษ์  เหมาะสุวรรณ  รองกรรมการผู้จัดการอาวุโส กลุ่มงานบัญชีและการเงิน UNIQ กล่าวว่า อันดับเครดิตดังกล่าวสะท้อนถึงขีดความสามารถในการแข่งขันของบริษัทในการรับงานก่อสร้างโครงการโครงสร้างพื้นฐานขนาดใหญ่ของภาครัฐ และงานที่อยู่ระหว่างดำเนินการ (Backlog) จำนวนมากที่จะช่วยประกันรายได้ให้แก่บริษัทในช่วงหลายปีข้างหน้า
ขณะเดียวกัน ทริสเรทติ้ง ระบุว่า การที่บริษัทเน้นรับงานภาครัฐทำให้ความเสี่ยงในการไม่ได้รับชำระเงินอยู่ในระดับต่ำ โดยคาดว่าระดับหนี้สินจะลดลงอย่างมีนัยสำคัญเมื่อได้รับชำระเงินจากเจ้าของโครงการแล้ว นอกจากนี้ ทริสเรทติ้ง ยังคาดด้วยว่าบริษัทจะสามารถบริหารจัดการสภาพคล่องได้อย่างเหมาะสม โดยหนี้สินรวมของบริษัทฯ ประมาณครึ่งหนึ่งเป็นเงินกู้โครงการระยะสั้นจากธนาคารที่ช่วยสร้างความยืดหยุ่นของระยะเวลาในการชำระหนี้ ซึ่งผลงานในการส่งมอบงานก่อสร้างต่างๆ จะช่วยให้บริษัทฯ สามารถขยายระยะเวลาการชำระหนี้เงินกู้ระยะสั้นดังกล่าวต่อไปได้ และผลจากการปรับโครงสร้างทรัพย์สินของบริษัทในช่วงที่ผ่านมา ทำให้บริษัทฯ มีเงินสดเพิ่มขึ้นเป็น 5.3 พันล้านบาท ณ สิ้นเดือน ก.ย.65 เพิ่มขึ้นจาก 3.8 พันล้านบาท ณ สิ้นปี 64
“เราเชื่อว่า หุ้นกู้  UNIQ จะยังคงเป็นทางเลือกที่น่าสนใจของผู้ลงทุน และจะได้รับการตอบรับจากผู้ลงทุนเป็นอย่างดีเหมือนทุกครั้งที่ผ่านมา โดยเฉพาะเมื่อพิจารณาจากศักยภาพและโอกาสในการเติบโตของบริษัท ซึ่งในช่วงไตรมาสที่ 3 และ ไตรมาส 4 ของปี 65 บริษัทเซ็นสัญญางานโครงการต่างๆ อย่างต่อเนื่อง อาทิ โครงการของกรมทางหลวงชนบท ประกอบด้วย โครงการก่อสร้างสะพานข้ามคลองมหาสวัสดิ์ ถนนราชพฤกษ์ จ.นนทบุรี 1 แห่ง มูลค่า  1,181.52 ล้านบาท และโครงการก่อสร้างสะพานบนสายทาง รย.4060 อ.เขาชะเมา,แก่งหางแมว จ.ระยอง,จันทบุรี 2 แห่ง มูลค่าโครงการ 587.52 ล้านบาท เป็นส่วนของบริษัทฯ 29.38 ล้านบาท รวมถึงโครงการก่อสร้างวางท่อประปาของการประปานครหลวง มูลค่า 66.80 ล้านบาท สะท้อนให้เห็นโอกาสในการขยายงานโครงสร้างพื้นฐานขนาดใหญ่ของ UNIQ” นายเติมพงษ์ กล่าว
สำหรับผลการดำเนินงานงวด 9 เดือนปี 65 บริษัทมีรายได้รวม 8,521.07 ล้านบาท เพิ่มขึ้น 6.78% เมื่อเทียบกับช่วงเดียวกันของปีก่อนที่มีรายได้รวม 7,979.83 ล้านบาท มีกำไรสุทธิ 31.33 ล้านบาท เพิ่มขึ้น 55.25% เมื่อเทียบกับไตรมาสเดียวกันของปีก่อนที่มีกำไรสุทธิ 20.18 ล้านบาท
ไตรมาส 4/65 บริษัทมี Backlog ราว 63,271.01 ล้านบาทที่จะทยอยรับรู้รายได้จนถึงปี 68 และมีโครงการรถไฟฟ้าสายสีม่วง ช่วงเตาปูน-ราษฎร์บูรณะ (วงแหวนกาญจนาภิเษก) สัญญาที่ 4 งานออกแบบและก่อสร้างอุโมงค์ทางวิ่งและสถานีใต้ดิน ช่วงสะพานพุทธ-ดาวคะนองจะรับรู้รายได้ถึงปี 70